LT Europos Sąjungos oficialusis leidinys C 70/3

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2016/C 70/03)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

„CONWY MUSSELS“

ES Nr. UK-PDO-0005–01304–27.01.2015

SGN ( ) SKVN ( X )

1. Pavadinimas (-ai)

„Conwy Mussels“

2. Valstybė narė arba trečioji šalis

Jungtinė Karalystė

3. Žemės ūkio produkto arba maisto produkto aprašymas

3.1. Produkto rūšis

1.7 klasė. Šviežios žuvys, moliuskai bei vėžiagyviai ir jų produktai

3.2. Produkto, kurio pavadinimas nurodytas 1 punkte, aprašymas

„Conwy Mussels“ yra pavadinimas, kuriuo apibūdinamos valgomosios midijos (Mytilus Edulis), natūraliai augančios midijų augavietėse Konvio upės žiotyse Šiaurės Velse. Midijos „Conwy Mussels“ yra laukinės, o ne užaugintos. Jos tradiciniu būdu – rankiniu grėbliu – surenkamos nustatytoje vietovėje rinkimo sezonu, t. y. nuo rugsėjo 1 d. iki balandžio 30 d.

„Conwy Mussels“ turi tamsų kietą juodą arba rusvą ovalo formos kiautą su vienu smailiu galu. Priklausomai nuo surinkimo vietos, kiauto paviršius dažniausiai lygus arba su prisitvirtinusiais polipais. Pavyzdžiui, kai kuriose upės vagos vietose midijos pasidengia purvu, neleidžiančiu polipams prisitvirtinti, o midijos, esančios smėlingoje ar uolingoje upės žiočių dalyje dažnai yra su polipais, nes šie gali gana lengvai prisitvirtinti prie kiauto.

Midijos yra nuo 4,5 cm iki 10 cm ilgio. Pagal „Conwy Mussel Development Group“ susitarimą visos midijos „Conwy Mussels“ yra surenkamos mažiausiai 4,5 cm ilgio, o tai reiškia, kad tuo metu jos yra mažiausiai 2 metų amžiaus (midijos, augintos ant virvės arba gaudomos draga, surenkamos jaunesnės).

Midijos „Conwy Mussels“ yra didelės ir mėsingos. Jų mėsos kiekis, palyginti su kiautu, yra didelis. Midijos „Conwy Mussels“ yra sultingos. Jos garsėja savo elastinga bei mėsinga tekstūra ir sodriu sūroku skoniu. Šviežios midijos „Conwy Mussels“ turėtų būti bekvapės.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Midijos „Conwy Mussels“ privalo augti ir midijų rinkimo sezonu būti surenkamos nustatytose Konvio upės žiočių vietose, taikant labai seną tradicinį Velse paplitusį midijų grėbimo rankiniu grėbliu būdą. Midijų rinkimo sezonas yra nuo rugsėjo 1 d. iki balandžio 30 d.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Visos midijos „Conwy Mussels“ privalo būti išvalytos pagal ES taisykles. Kol bus parduoti, visi midijų „Conwy Mussels“ maišai laikomi šaltai 1–5 °C temperatūroje valymo įrenginyje. Midijų „Conwy Mussels“ laikymo trukmė yra 5 dienos.

3.6. Specialios produkto registruotu pavadinimu ženklinimo taisyklės

—

4. Glaustas geografinės vietovės apibūdinimas

Nustatyta vietovė yra vietovė, kurioje leidžiama rinkti midijas „Conwy Mussels“. Jas rinkti leidžiama Konvio įlankoje ir upės žiotyse, žemiau siziginio potvynio aukščiausio vandens pakilimo žymės. Šios vietovės ribos nustatomos sujungus toliau nurodytus taškus A, B bei C, šiandieninę geležinkelio tilto per Konvio upę buvimo vietą (koordinatės: 53° 280′278″ šiaurės platumos, 003° 823′611″ vakarų ilgumos) ir Konvio krantinę.

Platuma Ilguma A 53 20,341′šiaurės platumos 003 52,790′vakarų ilgumos B 53 17,461′šiaurės platumos 003 54,949′vakarų ilgumos C 53 16,672′šiaurės platumos 003 53,760′vakarų ilgumos

5. Ryšys su geografine vietove

SKVN „Conwy Mussels“ paraiška yra pagrįsta šiam unikaliam produktui būdingomis savybėmis:

1. kurios priklauso nuo Konvio upės žiočių ir unikalios aplinkos, kurioje midijos „Conwy Mussels“ auga, iki yra surenkamos;

2. susiformuojančiomis dėl tik šioje vietovėje taikomo ir iš kartos į kartą perduodamo tradicinio midijų grėbimo rankiniu grėbliu būdo.

„Conwy Mussels“ yra laukinės midijos, augančios natūraliose augavietėse Konvio upės žiotyse. Upės žiotys yra unikali natūrali midijų „Conwy Mussels“ buveinė, kurioje jos auga iki yra surenkamos. Planktono, kuriuo minta midijos, kiekis ir jo sudėtis priklauso nuo Konvio upės žiočių klimato sąlygų, maisto medžiagų, biologinių ypatumų ir mineralinių medžiagų kiekio. Midijos yra maitinamąją terpę filtruojantys gyvūnai, mintantys mikroskopiniu vandenyje esančiu planktonu. Konvio upės žiotyse planktono ne daugiau negu bet kur kitur, tad midijoms „Conwy Mussels“ palankias sąlygas gauti maisto lemia šie su jų augaviečių buvimu Konvio upės žiotyse susiję veiksniai:

— Upių žiotyse dėl gėlo vandens yra daugiau maisto medžiagų, taigi ir daugiau planktono.

— Konvio upės žiotys yra gilios. Nors upės žiočių gylis per potvynius ir atoslūgius skiriasi, jose yra didelis kiekis vandens ir lengvai prieinamo planktono, kuriuo gali misti midijos „Conwy Mussels“.

— Gilūs Konvio upės žiočių vandenys paprastai yra žemesnės temperatūros negu seklesni. Į jūrą įtekantys upės žiočių vandenys yra vėsesni negu upės vandenys aukščiau slėnyje. Vėsesni vandenys yra palankūs planktonui veistis.

— Midijos „Conwy Mussels“ visada apsemtos ir niekada neišnyra. Todėl jos nuolat turi maisto.

— Midijų „Conwy Mussels“ augavietės natūraliai susiformuoja ten, kur yra natūralus aukštos kokybės druskos ir gėlo upės vandens derinys, palankus įvairioms planktono populiacijoms.

— Midijų augavietės yra potvynio veikiamuose srauniuose upės žiočių vandenyse. Didelis per midijų augavietes tekančios vandens srovės greitis leidžia midijoms pasiekti maisto šaltinį ir greičiau bei dažniau maitintis.

— Kadangi midijų augavietėse žvejojama tausiai, jų nėra surenkama per daug ir jos nėra intensyviai auginamos, taigi mažiau konkuruoja dėl maisto.

Dėl lengvai pasiekiamo maisto šaltinio midijos „Conwy Mussels“ yra stambios (nuo 4,5 cm iki 10 cm ilgio), joms būdingas didelis 45–55 % mėsos kiekis ir maždaug 3:5 mėsos ir kiauto santykis. Midijų dydį lemia ir jų amžius (jos yra surenkamos mažiausiai 2 metų amžiaus) bei tausus grėbimas rankiniu grėbliu. Mažesnės negu 4,5 cm ilgio midijos iškristų pro grėblio dantis.

Aplinkos agentūra nuolat stebi viena švariausių Europoje pripažintą Konvio upę. Dėl tokio šios upės statuso iki šiol atlikta daug ekologinių jos tyrimų. Visos upės ir jos baseino vandens kokybė yra labai aukšta dėl šių veiksnių derinio:

— Vietovėje nevystoma pramonės veikla. Palyginti su didesniais miestais, transporto priemonių ir pramonės įrenginių išmetalų yra labai mažai, taigi vandens kokybė yra žymiai aukštesnė nei upių, tekančių per didžiuosius miestus.

— Upės pakrantėje pirmiausia verčiamasi aplinkai palankiu ūkininkavimu, t. y. naudojamos paupio apsaugos zonos, kuriomis siekiama sumažinti dėl intensyvaus ūkininkavimo veiklos atsirandantį fosfatų ir nitratų nuotėkį. Be to, šalia Konvio upės yra dideli žemės plotai, kuriuose daugiausia auginami miškai ir kurie tarsi apsaugos zonos sumažina iš aplinkinių žemių į upę patenkančių teršalų kiekį.

— Žvejybos veikla upės žiotyse yra minimali. Konvio upės žiočių uoste nevyksta intensyvi veikla, didelių laivų eismas yra minimalus, o tai reiškia, kad midijų augavietės nėra trikdomos žmogaus veiklos. Be midijų rinkimo, upės žiotyse nevykdoma nei žvejyba dragomis, nei komercinė žvejyba, taigi midijų augavietėms ši veikla nekenkia.

Konvio upė ties žiotimis įteka į jūrą. Būtent šioje maždaug pusės mylios ilgio atkarpoje, kur sūrus jūros vanduo natūraliai susimaišo su gėlu Konvio upės vandeniu, veisiasi midijos „Conwy Mussels“. Gilios upės žiotys verčia vandenį cirkuliuoti. Be to, vandens kaita vyksta per kiekvieną potvynį. Upės žiočių gylis skiriasi per potvynius, bet dauguma augaviečių visada yra padengtos mažiausiai 30–50 pėdų vandens. Dėl sūraus jūros vandens ir gėlo iš Konvio upės slėnio atitekančio vandens derinio ir dėl to, kad auga giliame vandenyje (ir neišdžiūsta per atoslūgius) midijos yra sultingos ir unikalaus skonio.

Midijų „Conwy Mussels“ savybių ir šios vietovės ryšį lemia tik šiai vietovei būdinga midijų grėbimo rankiniu grėbliu (surinkimo) tradicija – iš kartos į kartą perduodamas įgūdis. Midijos „Conwy Mussels“ yra renkamos nuo rugsėjo 1 d. iki balandžio 30 d. Midijų „Conwy Mussels“ žvejai naudoja unikalius nedidelius mažos grimzlės laivelius. Šie laiveliai, tradiciškai naudojami midijoms rinkti, vadinami dorėmis ir yra valdomi vieno žmogaus. Žvejai taiko tradicinį rinkimo būdą, reikalaujantį įgūdžių ir žinių, kaip nedideliame laivelyje naudoti ilgą rankinį pušinį grėblį midijoms iš upės žiočių ištraukti. Midijoms surinkti rankiniu grėbliu reikia praktikos ir įgūdžių. Šiuo tradiciniu būdu midijas daugiausia renka keturios šeimos. Šis įgūdis per daugiau kaip 150 metų perduotas per dvi šių keturių Konvio šeimų kartas. Šiems įgūdžiams suformuoti reikėtų 5–6 sezonų. Grėbimas rankiniu grėbliu yra tradicinis aplinką tausojantis midijų rinkimo būdas, kuriuo užtikrinama, kad augavietės būtų išsaugomos ateities kartoms. Surenkamos tik didesnės midijos, nes bet kuri mažesnė negu 4,5 cm ilgio midija iškrenta pro plieninius grėblio dantis ir lieka augti bei bręsti kitam sezonui. Be to, rankinis grėblys ne taip pažeidžia midijų augavietes, dėl to jos gali greičiau atsigauti tuo laikotarpiu, kai jas rinkti draudžiama.

Dėl sunkaus „Conwy Mussel Development Group“ darbo produktas „Conwy Mussels“ įgijo gerą reputaciją. Midijos „Conwy Mussels“ yra gerai žinomos ir plačiai pripažintos tiek Jungtinės Karalystės, tiek pasaulio maisto pramonėje. „Conwy Mussels“ naudojamos daugelio geriausių virėjų ir dažnai būna išskirtos jų meniu. Daug garsių gastronomų ir žemės ūkio bei maisto įmonių šioms midijoms teikia pirmenybę.

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

https://www.gov.uk/government/publications/protected-food-name-conwy-mussels-pdo

(1) OL L 343, 2012 12 14, p. 1.